**Informācija plašsaziņas līdzekļiem**

Rīgā, 26.09.2018.

**Sausuma dēļ cietušajiem lauksaimniekiem pieejams VID atbalsts nodokļu nomaksas jomā**

**Ņemot vērā, ka ilgstošā sausuma izraisītās sekas lauksaimniecībā atzītas par valsts mēroga dabas katastrofu, Valsts ieņēmumu dienests (VID) varēs sadalīt termiņos vai atlikt uz laiku nodokļu maksājumus lauksaimniekiem, kurus Zemkopības ministrijas deleģētā SIA “**[**Latvijas Lauku konsultāciju un izglītības centrs**](http://llkc.lv/lv)**” būs atzinusi par valsts mēroga dabas katastrofā cietušajām personām lauksaimniecībā.**

Lai saņemtu šādu atzinumu, lauksaimniekiem, kuru saimnieciskā darbība ir tieši saistīta ar ilgstoša sausuma izraisītajām sekām un tās attiecībā uz viņiem ir atzīstamas par nepārvaramas varas apstākļiem, ir jāvēršas SIA “[Latvijas Lauku konsultāciju un izglītības centrs”](http://llkc.lv/lv/biroji).

Saņemot atzinumu, lauksaimnieks to kopā ar motivētu rakstveida iesniegumu par nodokļu maksājumu sadalīšanu termiņos vai atlikšanu uz laiku līdz vienam gadam[[1]](#footnote-1) iesniedz VID Nodokļu parādu piedziņas pārvaldei. Iesniegumu kopā ar atzinumu var iesniegt elektroniski, izmantojot VID [Elektroniskās deklarēšanas sistēmu](https://eds.vid.gov.lv/login/) (EDS), nosūtīt pa pastu vai iesniegt klātienē jebkurā [VID klientu apkalpošanas centrā](https://www.vid.gov.lv/lv/klientu-apkalposana-0).

VID piedāvātā iesnieguma forma pieejama VID EDS sadaļā “Dokumenti/Sagatavot jaunu dokumentu “No veidlapas” /Citi/Iesniegums samaksas termiņa pagarinājuma piešķiršanai”, kā arī VID tīmekļa vietnes sadaļā “Nodokļu parādi/Veidlapas un iesniegumi/[Iesniegums samaksas termiņa pagarinājuma piešķiršanai](https://www.vid.gov.lv/sites/default/files/dokumenti/veidlapa_-_iesniegums_samaksas_termina_pagarinajuma_pieskirsanai.docx)”. Lūdzam ņemt vērā, lai iesniegumu EDS varētu pabeigt un iesniegt, datu bāze pieprasīs aizpildīt arī sadaļu par bilances datiem un peļņas un zaudējumu aprēķinu.

Savukārt tie uzņēmumi, kurus ārkārtas apstākļi skāruši pastarpināti, var izmantot likumā[[2]](#footnote-2) paredzēto iespēju sadalīt nodokļu samaksu uz laiku līdz vienam gadam. Šajā gadījumā nodokļu maksātājam ne vēlāk kā 15 dienas pēc maksājuma termiņa iestāšanās jāvēršas VID ar motivētu rakstveida iesniegumu.

Attiecībā uz nodokļu parādiem, kuru piedziņai VID jau ir pieņēmis lēmumu, nodokļu maksātājs var iesniegt VID motivētu rakstveida iesniegumu, lūdzot VID pieņemt lēmumu par nokavēto nodokļu maksājumu labprātīgu izpildi uz laiku līdz trim gadiem, skaitot no iesnieguma iesniegšanas dienas[[3]](#footnote-3). Šo likuma normu var piemērot, ja nodokļu maksātājs motivētu rakstveida iesniegumu iesniedz VID ne vēlāk kā sešus mēnešus pēc tam, kad paziņots lēmums par nokavēto nodokļu maksājumu piedziņu, kā arī ja nodokļu maksātājam nav aktuāls maksātnespējas, tiesiskās aizsardzības vai ārpustiesas tiesiskās aizsardzības process. Arī šo iesniegumu var iesniegt elektroniski, izmantojot VID EDS, kā arī nosūtot pa pastu vai iesniedzot klātienē ikvienā VID klientu apkalpošanas centrā.

Jautājumu un neskaidrību gadījumā var zvanīt uz VID Konsultatīvo tālruni 67120000, vērsties ikvienā [VID klientu apkalpošanas centrā](https://www.vid.gov.lv/lv/klientu-apkalposana-0), vai arī uzdot jautājumus rakstiski VID mājaslapā sadaļā [Kontakti](https://www.vid.gov.lv/lv/sazinies-ar-mums).

Informāciju sagatavoja:

**Evita Teice-Mamaja**

VID Sabiedrisko attiecību daļa

Tālr. 67122668, 26351438, 67122670, 26558389

Talejas iela 1, Rīga, LV-1978

[www.vid.gov.lv](http://www.vid.gov.lv/)

1. Likuma “Par nodokļiem un nodevām” 24.panta pirmās daļas 4.punkts [↑](#footnote-ref-1)
2. Likuma “Par nodokļiem un nodevām” 24.panta pirmās daļas 1.punkts [↑](#footnote-ref-2)
3. Likuma “Par nodokļiem un nodevām” 26.panta 11.daļa [↑](#footnote-ref-3)